Papersnake/gushiwen huggingface dataset:
鲁季饮敷文挽词二首
周必大（宋代）

自掺江南袂，思公岁月徂。
书来怀棣萼，老去重葭莩。
东粤仍闽粤，当湖遂镜湖。
堂成随一相，浮世竟何须。
京都端午夜坐
欧阳建（魏晋）

欲睡欲醒睡又醒，天风吹鼓两三声。碧桃红杏何时沃，紫水黄云想处清。

病卧祇看岐伯论，侨居何减杜公情。谁家吹笛仍撩我，五月梅花落满城。
句
宋真宗（宋代）

臣守但当守公法，驰骛苟进何可取。
夺锦标·七夕
张埜（元代）

凉月横舟，银河浸练，万里秋容如拭。冉冉鸾骖鹤驭，桥倚高寒，鹊飞空碧。问欢情几许？早收拾、新愁重织。恨人间、会少离多，万古千秋今夕。
谁念文园病客？夜色沉沉，独抱一天岑寂。忍记穿针亭榭，金鸭香寒，玉徽尘积。凭新凉半枕，又依稀、行云消息。听窗前、泪雨浪浪，梦里檐前犹滴。
杏花天
陆游（宋代）

老来驹隙骎骎度。算只合、狂歌醉舞。金杯到手君休诉。看著春光又暮。

谁为倩、柳条系住。且莫遣、城笳催去。残红转眼无寻处。尽属蜂房燕户。
临刈旱苗二首
郑刚中（宋代）

可怪书生命分穷，频年荒歉苦天公。
枯陂尽作龟纹裂，旱穗浑如雀踢空。
佃客腰镰痴不割，长官受状远难通。
归来笑向儿童道，定是今年饿杀侬。
咏怀
张籍（唐代）

老去多悲事，非唯见二毛。
眼昏书字大，耳重觉声高。
望月偏增思，寻山易发劳。
都无作官意，赖得在闲曹。
苦热行
僧鸾（唐代）

烛龙衔火飞天地，平陆无风海波沸。彤云叠叠耸奇峰，

焰焰流光热凝翠。烟岛抟鹏亸双翅，羲和赫怒强总辔。

饮流夸父毙长途，如见当中印王字。明明夜西朝又东，

古来有道仍再中。扶桑老叶蔽不得，辉华直欲凌苍空。

行人挥汗翻成雨，口燥喉干嗌尘土。西郊云色昼冥冥，

如何不救生灵苦。何山怪木藏蛟龙，缩鳞卷鬣为乖慵。

不发滂泽注天下，欲使风雷何所从。旱苗原上枯成焰，

岳灵徒祝无神验。豪家帘外唤清风，水纹明角铺长簟。

玉扇画堂凝夜秋，歌艳绕梁催莫愁。阳乌落尽酒不醒，

扶上西园当月楼。废田暍死非吾属，库有黄金仓有粟。
沁园春（寿高运使）
赵汝腾（宋代）

人道耻堂，直声劲气，胜如鹤山。记殿庭叱禹，风生九陛，都亭劾冀，影摄群奸。海内英豪，如公有几，此地相逢同左官。丹青阁，望烟云缥缈，曾共凭栏。

忧时空眉端。叹西事何由圣虑宽。使蜀居诸葛，兵屯自肃，朝留一范，贼胆须寒。天欲兴唐，昴应相汉，立取勋名久远看。秋香耐，笑菊潭胡广，污简何颜。
欲饭野人家见拒甚力
魏杞（宋代）

山崦筠车转屈蟠，欲寻野店具盘餐。
主人变色行蚕忌，客子包羞坐虱官。
早见此生真寄寓，更知行役是艰难。
逡巡揽袂来旁舍，晓月朦胧春梦残。
瓯江
赵景淑（清代）

瓯江烟定浪初回，饮趁西风一棹开。十尺布帆悬未稳，青山斜压短篷来。
恭读理斋常太翁先生爱吟草殉节录赋赠 其二
段瑄（清代）

利器锋才试，争推吏治优。惠偕风万里，明并月三秋。

已奏龚黄业，还担禹稷愁。西充诸父老，花县喜重游。
寄题陈玉垒太史清华楼居集句四首 其三
王弘诲（明代）

峨眉山月半轮秋，烽火城西百尺楼。烟柳疏疏人悄悄，西风淡淡水悠悠。

闹依陶士开三径，肯学张衡咏四愁。见说夜深星斗畔，群仙相望在瀛洲。
大明水
赵鼎（宋代）

咫尺城中膏火煎，空山竹柏固苍然。赠君杯酌清心骨，此是人间第一泉。
吴门狱中怀北山旧隐 其三
释道潜（宋代）

数亩檀栾古道边，亭亭气慨上参天。未应霜雪能摧抑，不用行人叹可怜。
送诸方行化 其五
释守卓（宋代）

本觉本来明，乘缘须体妙。壁立何匹俦，沤和生谈笑。

万化了全机，千机全一照。波昏月岂亡，水清光自曜。
水调歌头·江海渺千里
叶梦得（宋代）

江海渺千里，飘荡叹流年。等闲匹马相过，乘兴却翛然。十载悲欢如梦，抚掌惊呼相语，往事尽飞烟。此会真难偶，此醉且留连。酒方半，谁轻使，动离弦。我歌未阕公去，明日复山川。空有高城危槛，缥缈当筵清唱，馀响落尊前。细雨黄花後，飞雁点遥天。
绍兴十年发皇太后册宝八首
佚名（隋代）

肃雍长乐，克笃其庆。
河洲茂德，沙麓让圣。
是生睿哲，蚤隆丕运。
钦称鸿宝，永膺天命。
会稽偶作二首
李洪（宋代）

西陵渡口望吴山，独策羸骖兴惘然。
竹树幽深皆可老，江山信美只随缘。
知章得请千秋观，太白狂歌一酒船。
更拟迟留探禹穴，梅梁风雨暗云烟。
莺啼序
佘瑸（清代）

敞阁新晴，懒心绪、拟同倦鸟。倏枝上、百舌生端，声声催道春杪。

几点悠悠花渐落，一番寂寂情曾晓。趁碧漪晴泛，高旷如今全少。

画舫才移，短桡初拨，飞鹭翻鲜缟。看危峰、斜壁堆青，无烦雨沐风扫。

望馀霞、散绮初收，早繁灯、光摇未了。宛珊瑚，历落腾辉，鲛人疑到。

兼逢此夜，不教滃云蔽树，止微岚映沼。任波涌鱼愁，歌拂鸦惊，井蛙空笑。

横槊英名，叩舷幽趣，何妨吾辈都收领，问底事、匆匆惹忧悄。

羽觞赌胜，联骈坐倚雕阑，拇陈起，欢声搅。湘帘纹细，龙沫谁薰，暗觉芳馨袅。

最喜慈亲身健，儿妇偕随，天伦真乐，今宵偏好。酒阑歌罢，漏陈人静，园林深处重阴障，恰疏星、郎朗来相照。

回望隔岸楼台，雾锁烟迷，山高月小。
入狱第一百
文天祥（宋代）

天黑闭春院，今如置中兔。
人间夜寥阒，永日不可暮。
南楼令（次陈君衡韵）
周密（宋代）

桂影满空庭。秋更廿五声。一声声、都是消凝。新雁旧蛩相应和，禁不过、冷清清。

酒与梦俱醒。病因愁做成。展红绡、犹有余馨。暗想芙蓉城下路，花可可、雾冥冥。
闻龚伯建下第
司马光（宋代）

文章真长物，堪叹又遗贤。
利器空埋土，灵光久照天。
赵锥犹未出，荆璧会须传。
道在虽穷困，知君不慨然。
句 其一
释景淳（宋代）

捲箔西风起，乘时上古台。秋声随叶下，夜色带烟来。
菩萨蛮
程垓（宋代）

夜来花底莺饶舌。把人心事分明说。许大好因缘。只成容易传。

明阑无好计。唯有归来是。从此玉台前。晓妆休太妍。
勒兵行
刘才邵（宋代）

高台晓色明双旌，来看将军亲阅兵。甲光荧荧照秋水，阵行屡变随纵横。

将军勇锐无坚敌，驰心已向伊吾北。好同诸将拥雕戈，净扫边尘早开国。

重收京邑翠华西，却归宿卫听朝鸡。蓬莱宫深花柳暗，暧风轻动龙蛇旗。

监丞健笔文中虎，须臾作歌继常武。是时剑佩共趋朝，何似勒兵誇练组。
短歌行
辛德源（隋代）

驰射罢金沟，戏笑上云楼。少妻鸣赵瑟，侍妓转吴讴。

杯度浮香满，扇举细尘浮。星河耿凉夜，飞月艳新秋。

忽念奔驹促，弥欣执烛游。
赠画工黎仲瑾
欧阳玄（元代）

吾闻苌弘之忠裂金石，精气千年化为碧。人生赖有方寸妙，万变神奇从此出。

又闻西方梵僧名法能，能令两眼碧色晶。
归途
赵蕃（宋代）

招要非故约，谈笑偶然期。
假日宁忧夜，徐行不用驰。
吾曹欣窈窕，童骑苦逶迤。
罢酌余樽酒，催成未了诗。
事虽同栗里，宿乃异西枝。
雨合泉如瀑，岚昏石似螭。
兹游蕲可再，约友更携儿。
送客至黎城
李复（宋代）

二年三送客，空复往来情。
野色浩无主，秋风暮独行。
山连长狄国，水过邺王城。
试问式微咏，犹歌怨卫声。
送水云归吴
林顺德（宋代）

归舟夜泊西兴渡，坐看潮来又潮去。
江草江花春复春，山青水绿原如故。
何推官见招游岳麓以郡中事冗弗克偕行口占二绝以谢 其一
赵抃（宋代）

送客江亭一望间，隔江奇胜有千山。江头未必无舟子，自是名缰不暂閒。
嘉川舖得檄遂行中夜次小柏
陆游（宋代）

黄旗传檄趣归程，急服单装破夜行。
肃肃霜飞当十月，离离斗夜欲三更。
酒消顿觉衣裘薄，驿近先看炬火迎。
渭水函关元不远，著鞭无日涕空横。
冲寂观
蒋之奇（宋代）

楼阁郁穹窿，清都幸此逢。兔藏贤令井，鲸吼贰卿钟。

花覆瑶台暗，香飘宝鼎浓。仙居赤城洞，人住玉霄峰。

棋响风敲竹，琴栖月在松。云霞随步武，猿鹤伴从容。

湖涨销千尺，山浮黛色重。人间真福地，物外是灵踪。

鹫岭标香刹，蛟溪接近封。枌榆偏在念，桑梓更惟恭。

学道功成就，冲霄愿必从。他年随羽化，横跨葛坡龙。
锦钱馀笑 其十八
郑思肖（宋代）

飘飘山中行，与云同出没。饥来餐生石，入口细无骨。

满吻流甘香，不嚼而味出。幽禽独赏音，数声不可忽。
恭次家大人初抵海陵官舍元韵 其二
孙应时（宋代）

灌园何必学于陵，吾事胸中有准程。三釜宦游甘寂寞，百年心迹定分明。

逍遥朱墨尘埃外，娱戏文章金石声。侍奉亲闱有馀乐，不惭宜弟更宜兄。
春晚
郑刚中（宋代）

寒鸡不饱亦知鸣，布被堆中又五更。
唤此枕边烟浪梦，杂然风外鼓钟声。
花笼宿雾方冲湿，窗识朝阳已弄明。
盥濯是身无始业，一炉香火向三清。
蓦山溪（元夕）
陈东（宋代）

半生羁旅，岁度经元夜。长是竞虚名，把良宵、等闲叶舍。去年元夜，道得□身间，依旧是，客长安，寂寞孤眠者。

今年元夜。也则非乡社。却有人□约，携手□、灯前月下。那知风雨，此事又参差，成怨恨，独凄惶，清泪潸然洒。
一斛珠
韩元吉（宋代）

楼头晚鼓。佳人莫唱黄金缕。良宵镫火还三五。肠断扁舟，明日江南去。
离觞欲醉谁能许。风前蝶闹蜂儿舞。明年此夜知何处。且插梅花，同听画檐雨。
清明卧病有感二首
张耒（宋代）

支离卧病逢佳节，漂泊西游寄洛城。
重帽畏风惟益睡，青筇扶步不禁行。
红飘残萼知风急，绿满新枝听鸟声。
不见贾生遗宅处，空传金谷旧园名。
悲歌身世惊将老，怅望古今空复情。
笑看家人竞时节，争持新火照清明。
筠溪八景诗·设僧龙湫
陈著（宋代）

金猊擅艺宝筵开，蓬海真僧驾雾来。
讲透精光图上点，默收尘雾座閒埋。
钵龙静听金风细，幢鹤惊闻唳月哀。
莫道洞深无兴会，莲花朵朵水晶台。
九峰僧房看山
陈藻（宋代）

寺前寺后木弯环，殿里庄严佛一般。
衲子开窗还礼拜，生株何用巧彫残。
睡轩三首
朱翌（宋代）

风和日永饱食已，雨急天寒户不开。
遇此佳时无一事，搘床高枕听咍台。
即事
苏泂（宋代）

平生苏季子，岁晚意何如。
收拾江湖梦，归来田舍庐。
耰锄知力腐，书卷著饥驱。
稍识瞿昙老，长思结习除。
周允升见临已而步过其书堂二诗赠之
赵蕃（宋代）

涟川川上一书堂，岸缺篱崩径亦荒。
问讯主人空日日，自怜求友亦皇皇。
岂期雪后能相过，不惮风前往送将。
陇菜半芜梅摘索，未妨小立更寻香。
春晚 其二
晁公溯（宋代）

野树交新叶，春江上晚潮。花泥粘落蕊，麦陇散疏苗。

轻籁因风发，游尘著雨消。遥怜小山桂，久负楚辞招。
乾道别庙乐歌三首 其三 懿节皇后室酌献用《歆安》。
郊庙朝会歌辞（宋代）

丕显文母，厚德维坤。仙驭虽邈，徽音固存。瑟彼玉瓒，酌此郁尊。

简简穰穰，裕我后昆。
捣练子 春日舟中见月
商景兰（清代）

烟漠漠，路茫茫。桃李无言万树芳。百啭黄莺催日暮，白云深处透微光。
石湖两帖还李推官
陈造（宋代）

石湖老子家蓬丘，一笑俯作人间游。
风度人品第一流，结字亦复无朋俦。
还轸蓬丘俄十秋，恍开此帖揩病眸。
便若执鞭侍琼舟，狂奔渴骥腾惊虬。
断圭折剑纷然投，蜚虹曳霞烂相缪。
人间至宝人贪求，无闾珣琪雍琳璆。
彼此轻重宁其侔，借我肯作一月留。
我痴不减顾虎头，还君孰视仍牢收。
爱护幸免恶客偷，亦幸不污寒具油。
过广陵驿
萨都剌（元代）

秋风江上芙蓉老，阶下数株黄菊鲜。
落叶正飞扬子渡，行人又上广陵船。
寒砧万户月如水，老雁一声霜满天。
自笑栖迟淮海客，十年心事一灯前。
曲江对酒
杜甫（唐代）

苑外江头坐不归，水精宫殿转霏微。
桃花细逐杨花落，黄鸟时兼白鸟飞。
纵饮久判人共弃，懒朝真与世相违。
吏情更觉沧洲远，老大徒伤未拂衣。
冬日载酒慰赵锦帆去国 其三
张文光（清代）

客叹张衡老，人推赵胜先。每逢花对饮，便觉酒忘年。

作宦心原花，《归田赋》莫传。汉家新气运，沦落几才贤。
暮春
宋祁（宋代）

伏槛临堂更曲池，鲜风淡荡燕参差。
蕙残已觉铜盘冷，梅落犹烦玉笛吹。
拂世只愁衣带缓，当筵但诉玉杯迟。
羲和辛苦真何益，不放金乌宿故枝。
于生高冈以早春九日初度赋赠二章 其二
胡应麟（明代）

玳瑁堂开霁雪凝，百壶春酒照如渑。断冰奇句推良史，明月新篇和武陵。

鸿雁渚寒劳梦寐，凤凰池远待鶱腾。追欢况值梅花早，倚啸晴空望玉绳。
偕陈调翁龙山买舟待夜潮发
刘过（宋代）

来逢春雨长鱼苗，去见秋风擘角螯。
久矣归心到乡国，依然水宿伴渔舠。
一天如许皆明月，二客所须惟浊醪。
今夜四更潮有信，更须留眼看银涛。
双声诗
王融（南北朝）

园蘅眩红花，湖荇燡黄华。
回鹤横淮翰，远越合云霞。
好事近（别傅丈）
洪适（宋代）

柳岸碧漪深，底事催人行色。无计曲留情话，只别愁如织。

小蛮樊素两倾城，几度醉狂客。明日扁舟西去，听歌声不得。
独怜幽草涧边生
刘崧（元代）

绕涧绿猗猗，秋风吹紫蕤。如何生杜若，浑欲杂江蓠。
和双溪五首
曹勋（宋代）

发缄喜读五篇诗，诗到天成分外奇。
五一自应归定位，他时笑领更何疑。
春日别饶阳官舍
饶相（明代）

东风淅淅到饶阳，春草离离返故乡。整饬未閒鱼鸟阵，乞归思著芰荷裳。

亲闱罹难愁如捣，宦业无成祇自忙。世路坎坷偏我遇，临歧惆怅倍心伤。
陈了翁祠
释道璨（宋代）

一窗南日照芳祠，忧国空存两鬓丝。
更化早知成绍述，平舟悔不用元龟。
景阳钟歌
姚鼐（清代）

景阳山作元嘉帝，逸游已匮民生计。累世增加到齐武，采集良生万佳丽。

朝朝从猎向琅琊，夜夜严妆看星嘒。端门钟远禁庭幽，此时别起景阳楼。

万钧猛虡悬云陛，五夜蒲牢惊翠帱。永明英主犹为此，何怪黄奴极淫侈。

迄今偃卧对斜阳，却想雄鸣流结绮。无射心疾事当戒，有国色荒宁不陀？

迹同潘岳吊乘风，理异《周官》命凫氏。昔者宋武战胜收金墉，西京笋虡迁江东。

别命率天千五百，大钟引出温洛中。当时物有故都思，谅与隋陈情不同。

台城自入韩擒虎，废彻雕梁倾反宇，坐视宏钟弃平楚。

竟郁奇声不可闻，定知伟器难为树。或言此钟诚有神，霜日駮炙长如新。

草閒时起光璘㻞，不许中宵轻卧人。我悲亡国此遗迹，闻见要留戒淫僻，不然镕毁用之何足惜！
拟寒山寺 其一四五
释怀深（宋代）

傅大士种瓜，瓜熟人偷窃。以篮热园中，与偷便提挈。

偷儿感此情，再拜心服悦。无争与莫争，尽向慈门摄。
九日作
王缙（唐代）

莫将边地比京都，八月严霜草已枯。

今日登高樽酒里，不知能有菊花无。
游岳麓三绝
王炎（宋代）

湘山湘水极清远，特地来登百尺台。
不尽胸中丘壑意，又从沙尾唤舟回。
送陆务观赴七闽提举常平茶事 其二
周必大（宋代）

暮年桑苧毁茶经，应为征行不到闽。今有云孙持使节，好因贡焙祀茶神。
酬赠徐玑
徐照（宋代）

每到斋门敲始应，池禽双戏动清波。
爱闲却道无官好，信僻如嫌有客多。
字学晋碑终日写，诗成唐体要人磨。
山民百事今全懒，只合烟江著短莎。
莳兰一首
苏籀（宋代）

湘累鞙佩南邦媚，天女襟期绝世芗。
艺植便应弥九畹，孰知苓藿与詹糖。
清平乐 题碧梧苍石图 珊瑚网名书题跋卷
郝贞（清代）

暮云飞断。潮落吴江岸。忆昔佳人愁思漫。那更楼头闻雁。此时有意还成。争知恼杀兰卿。画作碧梧苍石，至今图得风声。
题李成秋山图
柯九思（元代）

萧萧木叶落欲尽，渺渺洞庭生白波。杜老因悲秋事晚，山翁斜日望苍螺。
西溪结茅奉酬蛰图翁先生
元璟（清代）

入山愧未入深山，黄茅一把丛翠间。扫花饲鹤起我早，了无别翠分馀闲。

西溪溪水白于絮，旧是先生垂钓处。茶烟竹粉满溪香，不碍轻鸥自来去。
维摩寺
黄毓祺（明代）

秋雨复秋风，萧然来丈室。予亦善病人，怜尔维摩诘。
赠别欧阳全真三首 其二
赵蕃（宋代）

几日暄寒候，浑如到岭南。岑岑无药疗，愦愦祇书耽。

雨止隅仍漏，鸢飞潦政涵。君来得披豁，万里散晴岚。
虞美人·清尊黄菊红萸佩
卢祖皋（宋代）

清尊黄菊红萸佩。两度云岩醉。帽檐今日更清狂。冷雨疏风、著意过重阳。故宫历历遗烟树。往事知何处。漫山秋色好题诗。吟罢阑干、独自立多时。
戏示程正叔范彝叟时正叔自洛中过访
韩维（宋代）

曲肱饮水程夫子，宴坐烧香范使君。
顾我未能忘外乐，绿尊红芰对朝曛。
送季平道中四绝 其二
郑刚中（宋代）

与君今夜宿邮亭，迟晓东西各去程。记取短桥携手处，明朝都似梦初惊。
寄王深甫
刘攽（宋代）

箕颍多奇士，他年洗耳翁。古人皆直道，吾子嗣高风。

解榻迎徐孺，名乡礼郑公。正怜贤太守，心赏与人同。
投所知
孟郊（唐代）

苦心知苦节，不容一毛发。炼金索坚贞，洗玉求明洁。

自惭所业微，功用如鸠拙。何殊嫫母颜，对彼寒塘月。

君存古人心，道出古人辙。尽美固可扬，片善亦不遏。

朝向公卿说，暮向公卿说。谁谓黄钟管，化为君子舌。

一说清嶰竹，二说变嶰谷。三说四说时，寒花拆寒木。

晔晔家道路，灿灿我衣服。岂直辉友朋，亦用慰骨肉。

一暖荷匹素，一饱荷升粟。而况大恩恩，此身报得足。

且将食檗劳，酬之作金刀。
阿房宫图
宋无（元代）

千门万户矗青冥，六国脂膏四海兵。
岂但此中非帝业，当时独更有儒坑。
山中晓起
宋登春（明代）

习静来山中，长日卧松关。川光媚几席，山气清襟颜。

翩翩双鸟没，袅袅孤云还。万物各有适，无营意自闲。
宿华清宫
邵雍（宋代）

天宝初六载，作宫于温泉。
明皇与妃子，自此岁幸焉。
紫阁清风里，崇峦皓月前。
柰何双石瓮，香溜尚涓涓。
离家
郑刚中（宋代）

我有君恩未报身，勿因云出念行人。
闭帘小合团团坐，尔辈何妨暖到春。
六祖传付偈颂 其七 初祖
黄裳（宋代）

如意珠，舍利子，建立法身无二理。发明道果独为师，长养圣胎理得旨。

六物名同实非异，微妙如来出尘计。一念中含一点来，太无根种岂须猜。

理尸五运催神化，忽见天花五叶开。含万类，贯三界，无无无有非私解。

法轮如我神气精，尘世通他来去在。九年转了大还丹，世间无价人难买。
和百塔寺四首·听泉
黄庶（宋代）

五音入耳大声散，情性破碎不可完。
而今虞舜欲仪凤，愿献泉谱为韶源。
偈颂一百三十六首
释惟一（宋代）

海山雨歇，水国云藏。
薰风南来，殿阁生凉。
佛出身处，昭然孔彰。
堪笑当年奚老子，无端好肉上剜疮。
天长寺
孙觌（宋代）

江行萧家峡，路入天长寺。眈眈千步廊，植杖聊一愒。

山对逐客愁，花溅寒食泪。提壶苦劝人，何物关汝事。
将到章泉水赵成甫寄三绝来 其一
韩淲（宋代）

共宿施村一夜霜，晓扶舆去路犹长。如今又到章泉水，准拟诗家旧债偿。
正月十五日荆溪馆然灯燕北客用前韵
孙觌（宋代）

虎鼠同游十二宫，何妨蛇蚓杂蛟龙。荧煌宝树繁星合，泛艳金茎湛露浓。

海鸟定知惊矍铄，濠鱼且乐共从容。贾生欲系单于颈，应费朝家五饵供。
于安城答灵运诗 其三
谢瞻（南北朝）

徇业谢成操，复礼愧贫乐。幸会果代耕，符守江南曲。

履运伤荏苒，遵途欢缅邈。布怀存所钦，我劳一何笃。
又闻边报四首
刘克庄（宋代）

一车两马不烦骖，草地蠕行到极南。
春燕无栖各依木，佛狸有使辄求柑。
按中军请东阳徒，获左车谁北面参。
凭语吴儿莫游冶，塞鸿回处阵云酣。
惠浣堂成赋谢惠州王使君 其一
屈大均（明代）

俸钱分得玉壶冰，堂搆城南力未胜。筑有伯夷为太守，居非仲子在于陵。

燕衔莺粟香泥结，萱树兰房黛色凝。五柳三槐春未已，使君膏泽到云仍。
太皇太后挽词三首 其三
范祖禹（宋代）

能助君成圣，惟知谏必从。徽音推二后，盛治见三宗。

虚扆翔丹凤，仙輴驾玉龙。凄凉厚陵路，墓木拱高峰。
木犀答二吴书
王遂（宋代）

过尽人间百草芳，尚留寒菊对风光。
月华已下中天白，香树初摇满院凉。
金粟远看千尽影，犀皮近种百年香。
圣朝二桂真双玉，王谢犹当着紫囊。
和范公希文怀庆朔堂
曹经（宋代）

池馆名公旧日栽，几番零落又春开。
谁人解识红芳意，犹有多情五马来。
访李公晦山居
刘克庄（宋代）

乌洲在桥北，我仆云路迂。语仆尔何知，彼有高士庐。

问樵得处所，林樾尤扶疏。脩竹仅万个，古梅非一株。

小畦植蔬果，复有沼可渔。下马式篱藩，摄袂循庭除。

不闻鸡犬声，茶烟起庖厨。伊人道义富，岂比山泽臞。

萧然蓬蒿中，尚友泗与洙。古来连云第，翕赫众竞趋。

渐台暨郿坞，变灭才须臾。圣门不朽事，乃属陋巷儒。

愿君长保此，是亦颜之徒。
琴操十首。拘幽操
韩愈（唐代）

（文王羑里作。古琴操云：殷道溷溷，浸浊烦兮。

朱紫相合，不别分兮。迷乱声色，信谗言兮。炎炎之虐，

使我愆兮。幽闭牢阱，由其言兮。遘我四人，忧勤勤兮）

目窈窈兮，其凝其盲；耳肃肃兮，听不闻声。朝不日出兮，

夜不见月与星。有知无知兮，为死为生。呜呼，

臣罪当诛兮，天王圣明。
浪淘沙
向希尹（宋代）

结客去登楼。谁击兰舟。半篙清涨雨初收。把酒留春春不住，柳暗江头。

老去怕闲愁。莫莫休休。晚来风恶下帘钩。试问落花随水去，还解西流。
《墨子》引周诗
佚名（先秦）

王道荡荡。不偏不党。王道平平。不党不偏。
立夏日纳凉
李光（宋代）

茅庵西畔小池东，乌鹊藏身柳影中。沙岸山坡无野店，不知此处有清风。
辛巳春日行黄山北面俯瞰大江逼仄殊甚慨然有作
夏炜如（清代）

涛涌昼冥冥，危途一线经。海风吹面黑，山霭入眉青。

古院无僧住，长松有鹤停。春甲渺何许，残碣卧林坰。
过周墩
陈裔长（宋代）

地坦容车马，城空绝戌楼。
几家烟火在，风露冷松楸。
两峰亲家枉顾喜而有作且申款留之意
谢迁（明代）

淮海分携又十霜，江云江树两微茫。迎门一笑秋光好，秉烛相看夜漏长。

谊重断金连甲第，情乖倚玉误东床。远来须尽登临兴，采采山篱菊正芳。
寿广东陶漕
徐泳（唐代）

晓了罗浮杳霭中，一琴一剑一枯筇。
官清便是长生诀，谩把丹砂问葛洪。
途中阅曾运使所况文清集得四绝句寄之
赵蕃（宋代）

桃源梅岭几成游，天欲昌诗不自由。
一代如公才得此，五溪著我更何尤。
林中奉酬翁卷
徐照（宋代）

已毕林中事，云烟隔暮城。
古松知鹤老，沙水见鱼行。
坐形生影，穷吟谷应声。
嗜茶因识谱，寻药忽遗名。
日吉期蜂分，山晴放犊耕。
喜幽从地僻，不学负时清。
缘荠同家食，披藤发野情。
松庐极邻并，归计几时成。
题竹林寺
朱放（唐代）

岁月人间促，烟霞此地多。
殷勤竹林寺，更得几回过！
怀旧
陆游（宋代）

嶓冢山头是汉源，故祠寂寞掩朱门。
击鲜藉草无穷乐，送老那知江上村。
斋居感兴二十首 其十
朱熹（宋代）

放勋始钦明，南面亦恭己。大哉精一传，万世立人纪。

猗欤叹日跻，穆穆歌敬止。戒獒光武烈，待旦起周礼。

恭惟千载心，秋月照寒水。鲁叟何常师，删述存圣轨。
刘无损欲书十扇以韦苏州乔木生夏凉流云吐华月句作韵 其二
王安中（宋代）

宿昔未闻道，十年醉幽读。睥睨天壤间，万事真破竹。

今来知自笑，逢场罢竿木。犹馀劝缘心，留宾与更仆。
兖州留献李员外
崔致远（唐代）

芙蓉零落秋池雨，杨柳萧疏晓岸风。神思只劳书卷上，年光任过酒杯中。
江村晚眺
甘树椿（清代）

遥天一色郁青苍，数点寒鸦趁夕阳。流水无声莽萧瑟，满林黄叶落秋霜。
月楼陈寺簿惠李阳冰千文新刻
释居简（宋代）

厥初至文无一字，谁将鸟迹分形似。天淳屡警不知防，七凿才终混沌死。

遂令天下后世空纷纶，虫鱼钟鼎骈相新。茫然不理字外意，但见九州四海同轨仍同文。

王郎羽化不可絷，小篆千人万人习。祖龙无恙事如麻，稍缓簿书期会急。

西京杜门草太玄，诸儒载酒尊所闻。莫言字是纸上语，寻古康逵须得门。

朅来小楷无馀韵，更复颠狂窥草圣。不见当时石鼓歌，哂乃数纸博白鹅。

悠悠古恨凭谁雪，想见月楼时对月。质衣访古锦作囊，李侯屈铁千琳琅。

百金购工镵翠琰，数间僦舍生寒光。欲寿此书休待贾，待向君家提此话。

不图复见古人心，要与月楼同博雅。
护国寺秋吟八首
白玉蟾（宋代）

楼影秋江白，苔碑卧夕阳。
水昏沙暮起，一一雁南翔。
梦题驿壁
陆游（宋代）

半生征袖厌风埃，又向关门把酒杯。
车辙自随芳草远，岁华无酒夕阳催。
驿前历历堠双只，陌上悠悠人去来。
不为途穷身易老，百年回首总堪哀。
薛山
凌岩（宋代）

五峰遥隔水村西，薛老曾来隐翠微。牧子唱歌樵子笛，贪看明月夜忘归。
同郑君瑞出濑溪即事十首
刘克庄（宋代）

北耗而今杳不知，路傍羽檄走无时。
自怜满镜星星发，羞见官中募士旗。
拟古十首 其四
张建（宋代）

青青河滨柳，柯叶柔且妍。一从智巧萌，戕贼为柸棬。

器成岂不佳，天质失自然。争如河堤上，濯濯披春烟。
敬酬智叔三赐之辱兼戏杨理曹二首
陈师道（宋代）

险韵廋词费讨论，真持布鼓过雷门。
更看九日台头句，未用三人月下樽。
镜里黄花明白发，海边赤脚踏长鲲。
从来相戒莫打鸭，可打鸳鸯最後孙。
和赵晦之司户三首
郑刚中（宋代）

文士务悦目，常患器局卑。
余虽嗜古劲，而乏抚媚姿。
袖绎起深愧。渐摩赖良规。
温言谩相訹，何以慰所思。
和纯甫红叶
强至（宋代）

秋园无艳色，特地起西风。
间向烟林翠，时呈霜片红。
霞光青汉襯，灯炬碧纱笼。
不解随松柏，染裁烦化工。
宴清都（饯明远兄县丞荣满赴调）
赵善扛（宋代）

疏柳无情绪。都不管、渡头行客欲去。犹依赖得，玉光万顷，为人欲住。相从岁月如骛，叹回首、离歌又赋。更举目、斜照沉沉，西风剪剪秋墅。

君行定忆南池，歌筵舞地，花晨月午。八砖步日，三雍奏乐，送君云路。别情未抵遗爱，试听取、湖山共语。便可能、无意同倾，一尊露醑。
送紫霄女道士四明谢君
陆游（宋代）

一别南充十四年，时时清梦到金泉。
山阴道上秋风早，却见神仙小自然。
江城子（池阳泛舟作）
李纲（宋代）

春来江上打头风。吼层空。卷飞蓬。多少云涛，雪浪暮江中。早是客情多感慨，烟漠漠，雨濛濛。

梁溪只在太湖东。长儿童。学庞翁。谁信家书，三月不曾通。见说浙河金鼓震，何日到，羡归鸿。
减字木兰花（梅）
张孝祥（宋代）

吹香嚼蕊。独立东风里。玉冻云娇天似水。羞杀夭桃秾李。

如今见说阑干。不禁月冷霜寒。垅上驿程人远，楼头戍角声干。
题建州富沙门楼安济桥十绝呈太守黄彦发 其一 安济桥五绝
刘弇（宋代）

谁把灵楂接饮牛，主人潇洒古东瓯。玉清夜半开冰箔，暗认方平别驾虬。
明经进士语
佚名（唐代）

三十老明经，五十少进士。
集句 其二十二
闻人祥正（宋代）

朝光瑞气满宫楼，一例珠帘不下钩。认得圣颜遥望见，香烟欲傍衮龙浮。
虞美人
吴潜（宋代）

美人一舸横秋水。冉冉烟波里。绿杨也解织离愁。故向东风摇曳、不能休。

是非得失都休计。只有抽身是。橙黄蟹熟正当时。想见双溪风月、待人归。
好事近 题画
李符（清代）

梦里旧池塘，绿遍芊芊芳草。鸳径无人行处，更不闻啼鸟。

冷香点地锦模糊，凤子会寻到。长日东风吹过，只乱红难扫。
四时行生回诗
刘遵（南北朝）

三月三日咄泉水，七月七日芍陂塘。凤靥蛾眉妆玉面，朱帘绣户映新妆。
宋之问
徐钧（宋代）

百丑祇能博寸荣，趋权恃势苦营营。早知触宪终归死，何似閒吟过一生。
孤鹤翁过江阻风还钓霁月溪次韵
庄昶（明代）

白头难了看山缘，半日东风又此泉。老句天知还有兴，山灵吾恐亦垂涎。

风花肯揽千人柄，蓬岛犹堪几日仙。笑倒周黄诗与字，醉呼烟艇钓溪边。
偈颂七十六首
释师观（宋代）

十方诸国土，无刹不现身。
举头天外看，谁是个中人。
三桥诗 望佳
欧阳修（宋代）

轻舟转孤屿，幽浦漾平波。回看望佳处，归路逐鱼歌。
周长官出二子诗相示
徐积（宋代）

丹山一凤双雏生，十分羽翼三分成。未能飞奋先能鸣，才鸣不作凡鸟声。

羽毛安得相混并，鹏霄九万当冥冥。箫韶九奏仪王庭，光华舜旦魁群经。
明堂大礼
胡宿（宋代）

路寝尊严配，明廷考旧图。房心通气象，太紫状规模。

翊卫多仪缛，斋祠至信孚。笾羞甘菲薄，鼎味却鲜腴。

日月垂天象，鸾龙奋宝跗。乐均谐睿律，礼蕝润宸谟。

剑佩千官拱，梯航四海趋。谦恭虚小次，登降谨黄衢。

德盛三灵格，恩流万物苏。甘泉陪法从，千载喜歌虞。
重阳日侍皇太后宴
弘历（清代）

野卉临风弄绮鲜，何须金盏与金钱。福凝东海增芝算，酒进南金作菊筵。

圆盖无心常煦妪，广原纵目正芊绵。长承慈训铭心所，用九时乘倍体乾。

登高何用上层楼，峰顶低临万树头。令节恰欣归沛里，当年曾此俯齐州。

青螺晓霭迎仙跸，赤羽金飔猎綵斿。最惬称觞无限意，凭将金海为添筹。
荷花
林景熙（宋代）

净根元不竞芳菲，万柄亭亭出碧漪。
乘露醉肌浑欲洗，无风清气自相吹。
制裳香冷微云护，倾盖盟深独月知，
却笑满城纷绣毂，濂溪此意更同谁。
霜天晓角（泛池）
张鎡（宋代）

荷花闲拨。撑破玻璃滑。拂拂香风微度，吹雪乱、数根发。

弄泉罗风币。万颗真珠撒。唱我莲歌归去，凌波步、水仙袜。
旅泊
李群玉（唐代）

摇落江天里，飘零倚客舟。短篇才遣闷，小酿不供愁。

沙雨潮痕细，林风月影稠。书空闲度日，深拥破貂裘。
春日怀金陵旧游六首 其二 雨花台
王懋明（明代）

长干风景地，台上每淹留。云树空濛色，烟江缥缈流。

席前芳草暮，钟外雨花收。梦寐城南路，何年寻旧游。
七月朔日箨石招同地山少宰小集山斋为鸿博同年之会次韵书箨石所画三友图后 其二
申甫（清代）

接叶亭边落叶寒，纷纷送客山长安。重来我只常资进，晚达君犹本分官。

未敢便为徵士老，不妨仍作布衣看。风流毕竟推前辈，早向云霄刷羽翰。

尺五城南集众仙，欢场一散逐风烟。多生那得离文字，后死何容卸仔肩。

醉后吟声惊户外，雨余山色入窗前。八人尚有三人在，似得天怜亦自怜。
瑶台聚八仙（咏鸳鸯菊）
张炎（宋代）

老圃堪嗟。深夜雨、紫英犹傲霜华。暖宿篱根，飞去想怯寒沙。采摘浮杯如戏水，晚香淡似夜来些。背风斜。翠苔径里，描绣人夸。

白头共开笑口，看试妆满插，云髻双丫。蝶也休愁，不是旧日疏葩。连枝愿为比翼，问因甚寒城独自花。悠然意，对九江山色，还醉陶家。
幽州雪霁翰林诸公分韵得明字
汪元量（宋代）

寒雪初晴冷气清，地炉火活渐春生。懒骑□□□人户，满酌肥春朝帝京。

屋破玉川贫亦乐，□□□坞贵何荣。道心自得钟仪趣，一操南音□□□。
句
释昙颖（宋代）

沧海尽教枯到底，青山直得碾为尘。
次韵王待制游东坡留题十一绝 其五
喻良能（宋代）

何处重寻饭颗诗，先生诗语总英奇。细吟出月穿天句，想见挥毫落纸时。
浣溪沙 其二 送皇甫员外谪官
夏言（明代）

三十年前梦竹楼。楚云湘水忆黄州。天涯今日送君游。

漫道贾生年最少，不应王粲独悲秋。江湖难解范公忧。
百鸟图为司空李西涯题
梁景行（明代）

乾坤万象真留形，谁家画史传分明。羽毛变化极纤巧，模象仿佛传其精。

千回万转各殊异，东涂西抹如生成。鹭浴晴波荡凫雁，鸬翻远渚盟鵁鶄。

雏鹙老鹳浮河白，眠鸥舞鹤迷田青。鸳鸯欲动鸂鶒止，乌鹊翔集鸺鹠惊。

并坐枝头见黄鹄，摇曳原上鸣斑鸰。翂翂翐翐鹪鹩起，栖栖昵昵栗留停。

暮雨江南鹧鸪湿，秋风北海搏鹞清。鸲鹆能言笑鸠拙，鹦鹉解语夸鸆灵。

雕鶽凌厉卑鶗鴂，𪄶鹈冲突欺鸠鹒。枪榆斥鴳不处木，差池鴶鹄仍催耕。

𪆱鶧白雉贡异国，翡翠大鸟来南溟。鹨鹍鸧鸹自惊悚，𪄱鸙鷑鵧喧相争。

赫赫鹓鹣与鷎鵺，嗅嗅鸨鹘群翁鹏。邓林吸木闻夜静，珠树鹔鹴知风生。

子规百舌竞来往，画眉倒挂频叮咛。太平天子御宸极，九苞丹凤来虞廷。

回头一顾韶箫作，啁啾百鸟俱无声。我从何处见画本，司空李氏今名卿。

欲留数语话端的，却愧才非杜少陵。
崇圣寺斌公房
高翥（宋代）

近来唯一食，树下掩禅扉。
落日寒山磬，多年坏衲衣。
白须长更剃，青霭远还归。
仍说游南岳，经行是息机。
盗儒
梅尧臣（宋代）

其衣乃儒服，其说乃墨夷。
天生物一本，今尔二本为。
尔忍不葬亲，委以饱狐狸。
吾心则孟子，不听尔矢辞。
送陈判之邑庠
丘葵（宋代）

君去采芹藻，那知事不同。
乾坤已易主，礼乐尚儒宫。
雨过山仍绿，春归花尽红。
悠悠圣门意，千古独清风。
夏夜怀李尚志
陈基（元代）

蟋蟀已在壁，烦暑犹未歇。
离居感时序，忧端难断绝。
绿树含微风，明河湛秋月。
念子行未归，徘徊至明发。
题章少谷田园乐趣图
张振夔（清代）

但言田园乐，老农积谷趣亦恶。不念田园乐，倦客思家兴奚托。

好风吹苗微雨来，几日观耘又观获。欣然一饱更何求，空向红尘插竹脚。

行脚无停时，归田无积赀。忆昔读书未云错，祇今负耒嗟太迟。

我家老农圃，颇能辨稷黍。十日不雨三日风，相逢只说耕耘苦。

苦亦多，乐亦多，斜阳老瓦醉婆娑。左餐右粥一身健，儿壮孙生两鬓皤。

门前植杖看行人，落日茫茫待渡河。掀髯一笑闭门卧，田园之乐乐如何。

此景百年长在眼，此身千里那容返。薄田化作马足尘，赢得微官饱间散。

鸺鹠啸树夜沈沈，蝴蝶上阶飞款款。披图使我发长吟。

拟向先生借画本。
赠顾骠骑诗 有皇
陆云（魏晋）

一
有皇大晋。
时文宪章。
规天有光。
矩地无疆。
神笃斯祜。
本显克光。
载生之隽。
实惟祈阳。
哲问宣猷。
考茂其相。
二
于铄祈阳。
诞钟天笃。
清辉龙见。
玄猷渊嘿。
沉机响骇。
幽神广觌。
和以同人。
归物时育。
有大恶盈。
谦以自牧。
思我懿范。
万民来服。
三
吴未丧师。
天秩有庸。
渊哉若人。
弱冠休风。
俯翼黄门。
以德来忠。
端秀蕃后。
正色储宫。
徽音铄颖。
邈矣遐踪。
四
皇维南终。
旧邦匪歆。
委弁释位。
如龙之潜。
考盘穷谷。
假乐丰林。
子虽藏器。
钟鼓有音。
惠风往敬。
庆问来寻。
五
济济元公。
相惟天子。
明明辟王。
思隆多士。
帝曰钦哉。
有命集止。
我咨四方。
令问在尔。
以朕大赉。
乃膺嘉祉。
聿来胥步。
观国之纪。
六
惟皇建极。
缉熙清曜。
我有畯民。
明德来照。
大观在上。
王假有庙。
显允顾生。
金声玉振。
之子于升。
利见大人。
龙辉绝迹。
有肃清尘。
七
清尘既彰。
朝虚好爵。
敬子侯度。
慎徽百辟。
予闻有命。
德礼不易。
嗟我怀人。
瞻言永锡。
丰佑东法。
惟子之绩。
八
遵汶涉泗。
言告同征。
劲风宵烈。
湛露朝零。
云垂蔼下。
泉冽清泠。
哀哉行人。
感物伤情。
从子京邑。
言观厥成。
天保祚德。
式谷以宁。
次韵谢石教授喜十
晁公溯（宋代）

天子斋居坐法宫，万方都属指挥中。
敢安无事思乐泮，方戒有司归在丰。
每念三农皆望岁，直朝九月始休工。
知君亦喜连宵雨，与涨词源更不穷。
望江南
净圆（宋代）

西方好，清旦供尤佳。缥缈仙云随宝仗，轻盈衣裓贮天华。十万去非赊。

诸佛土，随念遍河沙。莲掌抚摩亲授记，潮音清妙响频伽。时至即还家。
晋鼓吹曲二十二首 其三 征辽东
傅玄（魏晋）

征辽东。敌失据。威灵迈日域。公孙既授首。群逆破胆。咸震怖。

朔北响应。海表景附。武功赫赫。德云布。
西子妆 题张白琴侬汀宴月图，用君特韵
朱祖谋（清代）

驱马烛斜，背沤笛起，半罥空波花雾。被霜黄柳著愁多，绾离情、花桥沙堍。

闻鸡漫舞。尽商略、閒云去住。梦封侯，是锦鞯茸帽，玉箫亲许。

英游误。岁晚瞢腾，射虎荒山去。几回酾酒拭吴钩，夜沈沈、照残乡树。

萧关健句，换江表、登楼一赋。黯襟痕，不负当筵泪雨。
春词
毛滂（宋代）

日射觚棱气郁葱，露华犹冷玉芙蓉。
琐窗朱户春光暖，珠蕊琼花无数重。
次单君范袖来汪西皋所譔咏秋十章以示因和之
陈著（宋代）

鸦带残阳入翠微，纷纷黄叶向人飞。
西风不管人閒事，雁自南飞燕自归。
从元衡借庐山记偶成三首
赵蕃（宋代）

要为冷语豁心胸，孰若相羊涧谷中。
试把遗编一开读，恍疑涧谷为鸣风。
一翦梅（和人催雪）
刘辰翁（宋代）

万事如花不可期。花不堪持。酒不堪持。江天雪意使人迷。翦一枝枝。歌一枝枝。

歌者不来今几时。姜影无词。张影无词。不歌不醉不成诗。歌也迟迟。雪也迟迟。
谷日
李梦阳（明代）

人日谷日俱不恶，悠悠天意岂难明。得时田畯休空喜，少雪螟蝗恐旋生。

陶令柳阴元傍宅，邵平爪地故依城。载歌行路思农隐，未信青山亦世情。
庭下枯梅有感
周弼（宋代）

庭下同栽两树梅，一株摇落一株开。
无缘春色相亏曲，有分晴光亦往来。
雪打枯枝愁汉驿，雨翻雕萼梦荆台。
绮窗不断横斜影，犹有东风管碧苔。
挽潘守 其四
林希逸（宋代）

文武忧才尽，斯人为底穷。威声传境外，袖手老闽中。

来往二三客，康宁九十翁。及门曾一识，铭笔愧难工。
偈颂九十三首
释梵琮（宋代）

不离家舍，常在途中。
途中家舍，触处相逢。
人从明州来，却入庐山去。
云间逢五老，因问途中事。
难难，狂风吹入拆船湾。
易易，扬澜左蠡平如砥。
也不难，也不易，
仰面看天，低头取气。
吴县朱良性
海瑞（明代）

批鳞玉阙丈夫奇，正是风雷示变时。万死一生千古事，孤忠独立寸心知。

神飞琼海乾坤老，泪满江南草木悲。幸有圣明公道在，会看殊典敕名祠。
喜子书思登第
葛密（宋代）

传家何用富金籯，教子何如只一经。
庆历科名今已继，更教来叶嗣前磬。
题泰定小雒亭
刘挚（宋代）

名花多自洛城传，物色春工十指间。渐买姚黄并左紫，恨无伊水对嵩山。

主人妥妥多材艺，俗客悠悠几往还。惟有万竿亭背竹，霜青偏解照衰颜。
句
陈标（唐代）

长把酒杯凭夜月，每将诗思泥春风。襄阳乐事经过尽，岘首烟春倒泻空。

犹疑波底鲛人泪，滴在衣裳半欲零。春明门外襄阳路，落日秋风送客归。
逍遥咏
宋太宗（宋代）

皇天无不照，福业重来轻。
背正堪何益，归真道自成。
本元宗一体，功行录三清。
几许解吾意，慈悲早益平。
病中晨起即事寄场中往还
刘得仁（唐代）

昨日离尘里，今朝懒已成。岂能为久隐，更欲泥浮名。

虚牖晨光白，幽园晓气清。戴沙寻水去，披雾入林行。

叠叶孤禽在，初阳半树明。桑麻新雨润，芦荻古波声。

易向田家熟，元于世路生。病多三径塞，吟苦四邻惊。
又次韵帅初诸前七首
陈著（宋代）

幻景为生何短长，痴人得梦亦推详。
餐英漫效独清屈，饮乳谁皆百世苍。
庚子元日过赵钧甫绚霞馆
张萱（明代）

岁献江边客，源寻溪上花。林深春似酒，日煖树为霞。

山向楼心蹑，门随石嘴斜。乘风还有约，从尔觅胡麻。
寄怀江宁张子莼太守四首 其二
周赓良（清代）

逆旅多烦忧，相思溯畴曩。忆自避兵初，出门何惘惘。

一唱相逢避，此乐非意想。投分略年义，雄谈日抵掌。

同续兰亭诗，更打秦淮桨。好山必共看，佳句亦同赏。

人方羡攀嵇，我颇惭说项。何期天末风，吹散浮萍两。

惟馀今昔怀，感旧增怅怏。良觌不可常，流光付歘恍。

所以南皮游，悲来叹乐往。
阖闾城
刘雷恒（清代）

当年相士作三门，涧绕桃花尚有村。一自射台悲宿草，仅留盘坞散朝暾。

湛卢已出湘江水，长乐空归二女魂。早暮江心风浪起，鸱夷来往诉沉冤。
艮岳百咏 雪香径
李质（唐代）

夹径梨花玉作英，年年寒食伴阴晴。要看雪色无边际，十二楼前月正明。
韩城纪事五首 其四
吕本中（宋代）

病来每有为僧兴，老去初无涉世心。它日三江五湖口，断云寒水有知音。
小池
张炜（宋代）

恰恰方池款竹斋，风摇窗扇掩还开。
无端半夜疏荷雨，更带秋声入梦来。
郊外春日
释文珦（宋代）

垂杨袅东风，桐花醉鸣鸠。地僻无行人，方塘水交流。
董孝子墓
谢翱（宋代）

修修古孝子，家移来水旁。母病食此水，母死葬其乡。

杀人自白吏，就家起为郎。至今庙下草，犹带食水香。
己酉正月大风寒米价腾踊菜色之民皇皇于道感
郑刚中（宋代）

昏昏日影有还无，谩诞春风势力粗。
品物固知春用意，细民其奈米如珠。
未相秦越尝忧国，不再皋夔愧服儒。
骨髓有奇深自负，缄封无路荐区区。
九锁山十咏
王易简（唐代）

泠泠佩行空，湛湛镜无滓。
至洁漱岸骨，余润蒸石髓。
山上真人居，鼎灶长不毁。
犹闻洗药香，渐作落花水。
临流且勿赏，清音濯幽耳。
松风阁
薛嵎（宋代）

地形连斗阁连云，松籁曾经佛祖闻。
永夜月明人到少，海光山色自平分。
题子侄书院双松
曹唐（唐代）

自种双松费几钱，顿令院落似秋天。能藏此地新晴雨，

却惹空山旧烧烟。枝压细风过枕上，影笼残月到窗前。

莫教取次成闲梦，使汝悠悠十八年。
千叶白莲花
苏辙（宋代）

莲花生淤泥，净色比天女。
临池见千叶，谪堕问何故。
空明世无匹，银瓶送佛所。
清泉养芳洁，为我三日住。
蔫然落宝床，应返梵天去。
题北窗
陆游（宋代）

束担还山读旧书，断编终日见唐虞。
千茎白发年华速，一点青灯夜漏徂。
厚价异时空市骨，大呼从昔不成卢。
细思天赋原非薄，跬步门前万顷湖。
寄顾次岳五首 其二
许月卿（宋代）

韦斋井畔通宵月，流出文公阙里心。半夜起来湖莹玉，明朝应有柳摇金。

万壑正看天地肃，一楼坐断水云岑。镜湖楼扁知无恙，二十年前醉解襟。
醉桃源 其一
陈允平（宋代）

金闺平帖被青青。宝街球路绫。晓风吹枕泪成冰。

梅梢霜露零。

金鸭暖，宝熏腾。晴窗粘冻蝇。梦魂空趁断云行。江山千里程。
惜春
王安石（宋代）

满城风雨满城尘，盖紫藏红漫惜春。
春去自应无觅处，可怜多少惜花人。
秋日杂兴
李廌（宋代）

青青陌上草，秋徂故应省。
疾风试飘叶，寒露犹湛颍。
冰霜来无时，尔命讵坚永。
滋蕃奈尔何，咄咄临此景。
寄题观妙师阁皂山旧隐观云轩
李纲（宋代）

独搆幽轩福地阴，飞云对面起青岑。但知映日能成色，谁信崇朝解作霖。

苒苒行云宁有迹，霏霏出岫本无心。道人默坐观舒卷，至理应符妙意深。
蓝田溪杂咏二十二首。登台（一作望山台）
钱起（唐代）

望山登春台，目尽趣难极。晚景下平阡，花际霞峰色。
游枋口
郑辕（唐代）

竦干青山下，卓立白云际。濯似春筠茎，奇如夏峰势。

赏者空往来，亭亭几千里。
唐天宝宫词十五首 其三
张昱（元代）

兴庆池头芍药开，贵妃步辇看花来。可怜三首清平调，不博西凉酒一杯。
呆官人三绝
王柏（宋代）

直道难行久，前程岂易裁。
逊斋姜辣口，奄有世间獃。
别元默
韩淲（宋代）

初不畏离别，亦不爱过从。周游老江浙，风雪还穷冬。

君侯故家老，雅步非凡踪。鸣弦寄真尚，万古开心胸。

胡为怜我懒，纵论容愚憃。留连一再旬，欲去寒意浓。

当知思齐贤，出处诚难逢。草木冻欲折，冬岭惟孤松。
发同谷县（乾元二年十二月一日自陇右赴剑南纪行）
杜甫（唐代）

贤有不黔突，圣有不暖席。况我饥愚人，焉能尚安宅。

始来兹山中，休驾喜地僻。奈何迫物累，一岁四行役。

忡忡去绝境，杳杳更远适。停骖龙潭云，回首白崖石。

临岐别数子，握手泪再滴。交情无旧深，穷老多惨戚。

平生懒拙意，偶值栖遁迹。去住与愿违，仰惭林间翮。
寄桃源郑徵士 其十一 山字
张孟兼（明代）

飞流落晴空，青云上可攀。念子冰雪姿，愧我尘土颜。

长歌采芝曲，白云满前山。
山中怀仲兄
楼钥（宋代）

雁山曾御九秋风，更喜春深到此中。
芳草绝怜随意绿，野花真是映山红。
未知方丈景何似，直恐桃源路已通。
起听朝鸡无恙否，兹游恨不与君同。
陪宋侯赵粹过仓部弟家园宾主有诗次韵二首
刘克庄（宋代）

偶陪小队谢池行，云澹风轻雨未成。
梦草诗情全老退，见花病未尚分明。
即今樵笛村童和，当日金莲院吏迎。
得向骚坛分半席，绝胜一品与三旌。
游淳化寺
陆游（宋代）

萧寺久不到，偶来幽兴长。
螘穿珠九曲，蜂酿蜜千房。
雨过山横翠，霜新橘弄黄。
年衰道不进，珍重一炉香。
武清道中
陈倬（清代）

河水望南流，我舟向北征。湍急不得前，如蚁磨上行。

长绳系桅顶，曳纤邪许声。篙师船头立，浅濑努力撑。

天意复中阻，石尤忽怒鸣。且前亦且却，水风激砰訇。

同舟客烦恼，心摇如悬旌。迟迟行若此，何时达帝京。

余意独不然，虑怛心自平。拂衣辞故国，携家泛大瀛。

瞬息数百里，高浪驱鲲鲸。顿者受以渐，大造有权衡。

但求尺寸进，莫与天公争。譬诸九仞山，覆篑功终成。

回顾沙渚畔，清梦鸥不惊。
偈颂一百零三首 其一○○
释月涧（宋代）

夺贼鎗兮便杀贼，山河大地血淋漓。今朝冷地翻交转，万垒西风铁马嘶。
山居杂诗九十首
曹勋（宋代）

城居得高胜，栏槛俯闤闠。
敛迹红尘中，游目雉堞外。
湖光浸晴碧，若与云外公。
渔舟何处来，几点忽隐晦。
湘夫人祠（即黄陵庙）
杜甫（唐代）

肃肃湘妃庙，空墙碧水春。虫书玉佩藓，燕舞翠帷尘。

晚泊登汀树，微馨借渚蘋.苍梧恨不尽，染泪在丛筠。
为罗御史赋葵轩
解缙（明代）

御史罗公玉色奇，示我葵轩之好诗。种葵绕轩花匝地，心与赤日同光仪。

钱塘本是繁华县，罗公犹有葵花羡。娇痴不恃儿女怜，独与太阳看正面。

金鸡飞上扶桑红，湛露沾衣吹紫茸。霞盏金盘日初上，锦袍赤芾大星东。

须臾拜罢看重曈，火龙巳驾青天中。不欹不侧甚正直，开口论事丹心同。

晚风吹天翠盖偃，济济重臣皆蹇蹇。戟手辛毗欲引裾，毅色班姬正辞辇。

少年看花当作诗，未觉造化如此奇。暑雨移根补芳榭，秋风折朵寄天涯。

惆怅相逢北阙下，为言旧宅多潇洒。开轩云影八窗流，闭户风泉两楹泻。

是时读书奉母慈，名轩已有青云期。忽来移栽九天上，誓与皎日明相随。

旧宅又如官舍好，醴泉甘露生朱草。葵性年年似旧时，绿衣换得斑衣早。

会看骢马昼游归，故园葵色生光辉。
凫塘病久而信庸医虑其伤元气也诗以劝之
李鼎元（清代）

驱病如驱贼，选医似选将。岂不事攻伐，元气未可丧。

当其初病时，身弱神尚王。生军搜根株，虽苦用犹当。

姑恤既养奸，阴邪日以壮。脉浮出三关，形枯累五脏。

妙药兹奏功，宽猛两无仗。何以知良医，法必济名相。

先求寸心安，渐令四肢畅。生死而肉骨，庸手焉敢望。

投鼠须忌器，此义古难忘。最怜沈疴人，欲速性遍亢。

小利滋大害，如以杀止谤。便恐川壅溃，万夫莫能防。

性命争毫釐，那得不惆怅。慎哉复慎哉，时医半孟浪。
琴曲歌辞。昭君怨二首
张祜（唐代）

万里边城远，千山行路难。举头惟见月，何处是长安。

汉庭无大议，戎虏几先和。莫羡倾城色，昭君恨最多。
玉楼春·尊前拟把归期说
欧阳修（宋代）

尊前拟把归期说，欲语春容先惨咽。人生自是有情痴，此恨不关风与月。
离歌且莫翻新阕，一曲能教肠寸结。直须看尽洛城花，始共春风容易别。
芭蕉
黄庚（元代）

翠叶离披傍竹林，几年雨露受恩深。
绿章封事今无用，空对西风抱赤心。
秋怀 其六
柯劭慧（清代）

秋夜一何长，漫漫难及晨。我非壮士志，胡为怀苦辛。

披衣起徘徊，仰看参与辰。三星犹在户，河汉未西沈。

世累忽相扰，百忧坐自臻。欢愉随时弃，衰病逐年侵。

茕独自天启，多艰将焉畛。弃置无复道，惆怅难再陈。
邓完白登岱图
李兆洛（清代）

日观峰颠置完白，人奇境奇两难得。画之又得罗两峰，叱石驱云致不同。

斯游奚止四十年，我今展图犹眼前。先生精彩固不敝，奋袂盱衡见其概。

今我老惫复坎坷，行吟一室茧缚窝。夜来有梦尚磈磊，倚杖黄山看云海。

呜呼完翁那可再，泰山鬼卒今安在？独立远想成苍茫，情恻语悄何能长。

会当寻君还大荒，收揽魂魄从云将。
临江仙
叶梦得（宋代）

唱彻阳关分别袂，佳人粉泪空零。请君重作醉歌行。一欢须痛饮，回首念平生。

却怪老来风味减，半酣易逐愁醒。因花那更赋闲情。鬓毛今尔耳，空笑老渊明。
蓬莱别岛
李新（宋代）

已驾神鳌远翠埃，外人休咏北山莱。
自无失脚刘郎到，怕有吹山子晋来。
云散晓风飘鹤氅，月明春浪浸瑶台。
似闻方士穷真色，归笑长红越女腮。
通州任家港车行 其二
许传霈（清代）

杨柳扶疏夹道舒，舟人扶我上轻车。流民入画无长物，一个残人一束书。
理宗书金丹诗 其二 杜子美骑驴醉归图
许有壬（元代）

田翁招饮不须沽，时事多忧一醉除。天子乘骡蜀山险，浣花溪上分骑驴。
初春滕方伯支学宪招饮药洲药洲南汉离宫有池今名白莲池畔有九曜石 其三
叶春及（明代）

留客平原酒，贤哉二大夫。致身霄汉近，倾盖古今无。

冀北空良骥，关西得旧儒。偶然山泽叟，今夕一尊俱。
张元光生日
许景衡（宋代）

阔步云霄去，当年属意深。感时虽白发，许国尚丹心。

顾我无才思，登门怯醉吟。谁能将寿酒，满满为公斟。
雪
释宝昙（宋代）

日却山川冻出云，疏疏先自竹边闻。
玉龙不动身千亿，薝葡无香瘦十分。
彷佛夜堂馀火力，凄凉茅屋有人群。
已知报答东皇日，汤饼银丝饭脍芹。
梅花小吟
吴潜（宋代）

难唤林逋伴客游，占春亭畔独夷犹。
一花两蘂意方远，三岛十洲香已浮。
清晓园林霜似练，黄昏栏槛月如钩。
若还说著和羹事，只恐渠侬笑不休。
重九山阳仪真两使君送酒
陈造（宋代）

酒会文期兴尚浓，佳辰一笑坐天穷。
两州各遣六从事，九日俄成一病翁。
诗不受催空急雨，帽无缘落任西风。
明朝晴径通行屐，却漫枝筇绕菊丛。
次金溪宗人伯政见寄韵
陆游（宋代）

道义流闻意已倾，岂知晚岁托齐盟。
六经日月未尝蚀，千载源流终自明。
汝水家家书有种，吾宗世世士知名。
读君长句还增气，俗耳那闻韶頀声？
新晴八咏 其二 柳烟
成鹫（清代）

绿杨初见日，云树两参差。落絮飞仍湿，轻烟淡亦垂。

拂墙千嶂曙，隔水数家炊。可笑柴桑老，朝眠起独迟。
又湖州作（四首。书寄班恕齐。试温生笔，写
杨维桢（元代）

湖州野客似玄真，水晶宫中乌角巾。
得句时过张外史，学书不让管夫人。
棋寻东老林中橘，饭煮西施庙下莼。
无雨无风二三月，道人将客正嬉春。
挽故钤辖赵公彦远词
韩元吉（宋代）

平昔长材未一施，尚馀嘉誉蔼天支。事亲养志人争仰，教子成名世共推。

盛德故应传后裔，清规谁为勒丰碑。华林冈下寒泉水，隐隐雷声纪孝思。
将归
郭印（宋代）

两载春风客，翩翩忆旧栖。
林深喧鸟雀，水暖乱凫鹥。
到处宜倾榼，逢人数杖藜。
荷花难负约，飞语报云溪。
尚善喜雨用元夕韵
李洪（宋代）

软红尘土没东华，未若为农乐叵涯。
耕陇一犁欣已足，生春六夜喜非赊。
顿回茧馆柔桑绿，渐落峒山细麦花。
惟觉空阶听更爽，斋居无睡转河车。
吊都督汤贞悯公和杨西华作 其二
凌志圭（清代）

一门留劲节，三世效孤忠。书画乃余事，风流孰与同。

开樽君兴雅，乞食我途穷。嘉会难重遇，因之感二公。
次禹弼同游滕王园池之韵 其一
黄裳（宋代）

当时歌舞竞韶华，银烛烧残始上车。堂上旧欢何处觅，春风无计问桃花。
桃花园马上应制
张说（唐代）

林间艳色骄天马，苑里秾华伴丽人。

愿逐南风飞帝席，年年含笑舞青春。
登清音亭二首 其二
郭祥正（宋代）

薄暮杳何适，高高登古亭。地无南国瘴，帘卷半空星。

石瘦长人立，潭春皓雪停。短才吟不就，终欲付丹青。
牡丹亭
浦映绿（清代）

情生情死亦寻常，最是无端杜丽娘。亏杀临川点缀好，阿翁古怪婿荒唐。
拟古二章
程公许（宋代）

刚风轶飞浮，丛霄隐戮阔。
其上仙者家。俯世尘漠漠。
慨我志远游，幽思无与豁。
披云一长啸，曾举骠轇轕。
整袂谒灵君，授予我一丸药。
侍宴旬始宫，从游紫虚阁。
琅函必道帙，许我抽玉钥。
玄期记三生，广度有夙诺。
世氛日澒洞，帝念惨不乐。
愿借万里风，从君驾鸾鹤。
鞭雷挥斗柄，夔冈絷缚。
扫清六合尘，景象囘阊阖。
帝命不可稽，侍晨司校录。
永劫保澄明，何问痴仙愕。
昔与南浦刘谦仲大梁孙子尚游自刘死横阳孙亦有浙西之役交旧零落为之慨然感而有作
王十朋（宋代）

刘翁泯泯已新鬼，孙子飘飘犹旅人。诗酒旧游谁在眼，江山回首自伤神。

招魂拟向横阳道，有梦长飞霅水滨。死者不生生者别，死生离别两沾巾。
流莺吟
邵雍（宋代）

迁乔固有之，出谷未多时。
正{左女右欶}簧为舌，初新金作左。
替花言灼灼，代柳说依依。
柳外晚犹啭，花前晓又啼。
啼多因雨过，啭少为春归。
莫遣行人听，行人路正迷。
阴那灵雨
李士淳（明代）

五指峰前白鹤旋，空中锡卓祖居先。桥横曲涧三株树，路入曹溪一洞天。

听法缘深禽解语，住山岁久俗如禅。甘霖愧负苍生望，灵雨分膏且插田。
岭外大雪故人多在南中元日作三偈奉寄莹中 其二
释德洪（宋代）

昨夜一岁除，今朝一岁长。如人暗书空，点画自想像。

春风依旧寒，底处有来往。居士亦赤穷，眉毛在眼上。
求仙辞二首 其二
张昱（元代）

不见王乔驭鹤还，祇应憔悴老空山。何如修取金仙法，灭尽空花出世间。
鹊踏枝·过人家废园作
龚自珍（清代）

漠漠春芜春不住，藤刺牵衣，碍却行人路。偏是无情偏解舞，蒙蒙扑面皆飞絮。
绣院深沉谁是主？一朵孤花，墙角明如许！莫怨无人来折取，花开不合阳春暮。
送章升之料院自鱼关还阙
项安世（宋代）

忆侍先皇二紫宸，殿头亲见锁厅人。
画檐宫烛程书了，黄牒青厅拜赐频。
万使回朝天亦老，十年旅食梦如新。
当时学士今头白，却送郎君作近臣。
允杰侄以诗来卒章和予生孙次韵一百首今存四 其二
许月卿（宋代）

玉川破屋抱遗经，生子添丁意命名。门暗碧云忧国志，窗明红日爱君情。

柳绿学徒勤左塾，花红主妇馔前荣。他年谁注徵君传，好把吟篇著眼评。
李汉老参政寄和文字韵诗次韵谢之
张守（宋代）

高谊天涯日讲闻，欲趣函丈畏深文。佳言阻听霏霏屑，秀句欣披蔼蔼云。

鸳序略同惭晚遇，銮坡并直记宵分。中朝多少登龙客，应拟沙堤御李君。
游韩祠
薛亹（明代）

乘兴登临刺史台，台因多景句难裁。垂帘燕雀高低舞，泊岸帆樯次第开。

蓝雪消残华日近，秦云收尽化风来。先生往事今千载，琬琰碑章纳谏才。
宫词 其二十八
周彦质（宋代）

后苑繁花间绿杨，龙楼辉赫缕金装。遥知黼座登临处，栏楯狻猊尽吐香。
故赠太师丞相文恭陈公挽词二首
韩元吉（宋代）

扶疾祗严诏，邦基整屡然。
紫宸朝秦事，黄阁暮兴悲。
德望仪千载，恩荣冠一时。
石龟山下路，谁为记丰碑。
乙丑腊月十三日恭遇慈大人八十二岁生日喜赋 其一
屈大均（明代）

诗人歌寿母，令我亦同然。白发俱难老，黄流更驻年。

人分长命缕，客至小春天。岁岁萱花会，无穷是此筵。
病中突接辛浦通守弥留之书为之一恸 其二
全祖望（清代）

悲秋我已化龙钟，眠食支离百感攻。不料为君添涕泪，夜窗于邑和寒蛬。
宫词
王仲修（宋代）

瑟瑟西风下建章，御栏无限菊花香。
天心亦爱黄金蕊，故遣轻云护早霜。
出游归卧得杂诗
陆游（宋代）

荠花如雪满中庭，乍出巴蕉一寸青。
老子掩关常谢客，短蓑锄菜伴园丁。
赋得吴门市赠庞尉
区大相（明代）

君不见梅尉昔游吴门市，本是南昌隐君子。暂埋名姓市廛中，曾抗封章汉廷里。

吴门一鹤唳华亭，君其乘之朝太清。不嫌三黜官仍小，更作千秋吏隐名。
守闸书事时已退居五首
曹勋（宋代）

老去惟思彻骨清，便无弱水限仙瀛。
士龙犹记当时梦，梦想如今海上城。
黄龙洞
周文璞（宋代）

一从负图与负舟，天公閟之居灵湫。
重瞳胼手久不作，苍苔古灵两漠漠。
朝来石磴鳞鳞湿，如觉蜿蜒为人出。
甘霖未甦焦卷多，相候吴云莫相失。
广陵
吕本中（宋代）

往来六十里，各是一江郊。柳色团涡岸，春风扬子桥。

好山当断岸，野鸟度空巢。一任雷塘路，暮天风雨号。
登陆氏书楼
强至（宋代）

尘土长愁举眼低，转身今喜近晴霓。
天边牛斗开吴墅，鸟外山晴走越溪。
拟解醉冠从此宿，恨无健笔为君题。
牙签绕架藏书满，知与青云别作梯。
苏幕遮 赠京兆药市街赵公
王哲（金朝）

赵公邀，吃水饭。颗颗珍珠，料料灵芝蔓。食就圆明生园苑。开阐琼花，不作凡躯楦。合三光，分四宪。壮起精神，宝鼎童儿健。五色霞光同一建。此则充盈，得得平生愿。
宝佑丙辰余奉漕檄经从得识九锁山面目咸淳乙
王洧（宋代）

九锁山寒玉作围，红尘世事可曾知。
峰回似觉前无路，身到因思旧有诗。
云掩岩扉龙蛰冷，月明华表鹤归迟。
梅花笑我真迂阔，踏雪重游腊尽时。
送江叔源除太府丞柯山需次
李洪（宋代）

威凤翔千仞，览辉以来仪。
天骥渥洼种，籋云不受羁。
江侯南国珍，劒佩光陆离。
三道对清问，万言敷箴规。
云霄跬步蹑，分教小差池。
中都冠盖躔，屈处金穀司。
奏课应迁格，腾达当在兹。
元枢国士赏，天子前席咨。
一言寤凝旒，致主跻轩羲。
抱负经济才，凛然谏诤姿。
朝阳庆凤鸣，冀北空騧骊。
士为知己用，素蕴得尽施。
丞贰须要剧，台阁未应迟。
需次指柯山，买船泛钓矶。
暑行戒接淅，江边远风披。
病夫困尘土，倚玉惭葭枝。
分携莫能送，别酒何堪持。
傥经子陵濑，扫壁寻题诗。
前途得好句，慰我别后思。
和答诗十首。和大觜乌
白居易（唐代）

乌者种有二，名同性不同。觜小者慈孝，觜大者贪庸。

觜大命又者，生来十馀冬。物老颜色变，头毛白茸茸。

飞来庭树上，初但惊儿童。老巫生奸计，与乌意潜通。

云此非凡鸟，遥见起敬恭。千岁乃一出，喜贺主人翁。

祥瑞来白日，神圣占知风。阴作北斗使，能为人吉凶。

此乌所止家，家产日夜丰。上以致寿考，下可宜田农。

主人富家子，身老心童蒙。随巫拜复祝，妇姑亦相从。

杀鸡荐其肉，敬若禋六宗。乌喜张大觜，飞接在虚空。

乌既饱膻腥，巫亦飨甘浓。乌巫互相利，不复两西东。

日日营巢窟，稍稍近房栊。虽生八九子，谁辨其雌雄。

群雏又成者，众觜逞残凶。探巢吞燕卵，入蔟啄蚕虫。

岂无乘秋隼，羁绊委高墉。但食乌残肉，无施搏击功。

亦有能言鹦，翅碧觜距红。暂曾说乌罪，囚闭在深笼。

青青窗前柳，郁郁井上桐。贪乌占栖息，慈乌独不容。

慈乌尔奚为，来往何憧憧。晓去先晨鼓，暮归后昏钟。

辛苦尘土间，飞啄禾黍丛。得食将哺母，饥肠不自充。

主人憎慈乌，命子削弹弓。弦续会稽竹，丸铸荆山铜。

慈乌求母食，飞下尔庭中。数粒未入口，一丸已中胸。

仰天号一声，似欲诉苍穹。反哺日未足，非是惜微躬。

谁能持此冤，一为问化工。胡然大觜乌，竟得天年终。
五松园赋松三章 其二
姚燮（清代）

花月沸笙歌，繁华瞥电过。输君离世立，奚止阅愁多？

剩有蒙茸茑，来缠屈曲柯。买山频易券，奈尔旧人何？
道逢散遣之卒云讲和退师无所用之矣辄以二
宗泽（宋代）

翁拥麾幢我为儿，剩闻窃睹皆兵机。
其中袭击不容瞬，飙行电制犹逶迤。
戎人长驱越大河，天下震惊观阙危。
肉食之谋殊未臧，我愤切骨其谁知。
慨然奏疏金马门，力陈盟赂损国威。
严尤下策尤可笑，晃错上书亦奚为，
道路荆棘初剪除，花如步障吾东之。
八年闭户尺蠖屈，一旦渡关匹马驰。
行行侧身听戎捷，忽闻募士诏遣归。
浓书大墨榜教诏，曰敌悔过今退师。
羽檄向来召貔虎，乃咏出车歌杕杜。
橐兵销刃兵犹怒，却把鉏犁农歌舞。
君王神武今艺祖，尔如不归污我斧。
彦本邻庄有欲售其所舍之屋者
李之仪（宋代）

求田问舍太迟生，栋宇才逢眼便明。凭仗经营须占早，连墙祇恐负柴荆。
猎
张祜（唐代）

残猎渭城东，萧萧西北风。雪花鹰背上，冰片马蹄中。

臂挂捎荆兔，腰悬落箭鸿。归来逞馀勇，儿子乱弯弓。
哈密火州城
陈诚（明代）

高昌旧治月氏西，城郭萧条市肆稀。遗迹尚存唐制度，居人争睹汉宫仪。

梵宫零落留金像，神道荒凉卧石碑。征马不知风土异，隔花犹自向人嘶。
太湖
王道士（宋代）

三万六千顷，浩荡三州界。
烟雾四无边，往往出奇怪。
洞庭柑已霜，震泽鱼极介。
岂无范蠡舟，我欲从公迈。
辛未腊月香溪先生为题拥书图次韵奉酬
江昱（清代）

拥书不读徒百城，蓄酒不醉以酒名。忍贫远愧古人守，闭门吟出饥鸢声。

新诗似嘲困蹇束，是爱非嫉若治秃。囊钱既误书亦荒，尚要空弮入场屋。
义帝祠歌
张九镡（清代）

南公伤心武关客，三户人烟悲欲咽。阿孙亦号楚怀王，居巢老人定奇策。

牧羊立后原无功，卿子冠军非英雄。渡河九战钜鹿震，入关一炬咸阳红。

将军自王等闲耳，徙帝上游嗟已矣。谁令击杀临江中，缟素翻怜汉天子。

由来反掌成儿嬉，君家世将宁如此。舣船下马呼天亡，咫尺江东非故乡。

亡秦必楚楚事毕，岭云郢树同苍凉。君不见郴州城西一抔土，碧血斑烂雪花舞。

寒销白虎墓门空，更听明年啼杜宇。
长生口即事
孟淦（清代）

一溪碧玉一茅亭，谁戴黄冠读道经。却上层楼凭短槛，淡烟寥廓数峰青。
水调歌头（再和）
李曾伯（宋代）

夜永厌银烛，移步下堂坳。秋风昨梦少年，高兴鹄成袍。世上痴儿睡去，历历江山细数，孤鹘啸危巢。地静未容去，门掩不妨敲。

转巍阑，低画桷，落寒梢。南楼老子争似，短笛一椽茅。无色界间长啸，不夜城中高卧，随意弄时嘲。洗斝要更酌，为我问佳肴。
紫云山途中 其一
劳蓉君（清代）

重寻归径紫峰西，回首禅关路已迷。出岫云都随足起，衔山日正及肩低。

溪桥断处撑双塔，烟树丛中卧一犁。不有阮孚千两屐，那能摩壁尽留题。
赠墨林曹大崧
文天祥（宋代）

巍峨幼妇碑，伶俜七步诗。
又得墨林墨淋漓，凑作曹家三绝奇。